Diari Oficial de la Generalitat Valenciana


Sumari del DOGV 7748, del 29-03-2016 (2016/2080)

LLEI 3/2016, de 23 de març, de la Generalitat, de modificació dels articles 33 i 33 bis de la Llei 6/1999, de 19 d'abril, de Policies Locals i Coordinació de les Policies Locals de la Comunitat Valenciana.
-------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2016/03/23/3/dof/vci/html**

### Dades del document

Número de DOGV
:   7748

Data del DOGV
:   29-03-2016

Secció del DOGV
:   I. DISPOSICIONS GENERALS

Número del document
:   2016/2080


Data del document
:   23-03-2016

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * legislació

LLEI 3/2016, de 23 de març, de la Generalitat, de modificació dels articles 33 i 33 bis de la Llei 6/1999, de 19 d'abril, de Policies Locals i Coordinació de les Policies Locals de la Comunitat Valenciana. [2016/2080]  
Sia notori i manifest a tots els ciutadans que Les Corts han aprovat i jo, d'acord amb el que establixen la Constitució i l'Estatut d'Autonomia, en nom del rei, promulgue la Llei següent:  
  
  
PREÀMBUL  
  
La Llei 9/2011, de mesures fiscals, de gestió administrativa i financera i organització de la Generalitat, introduïa en l'article 79 la modificació de la Llei 6/1999, de 19 de abril, de Policies Locals i de Coordinació de les Policies Locals de la Comunitat Valenciana, en l'article 33, i establia un nou article 33 bis, que diu:  
  
Article 33 bis  
Dels requisits dels aspirants a la categoria d'agents de l'escala bàsica de policia local i auxiliars de policia local  
1. Són requisits de participació en els procediments selectius per a l'ingrés en la categoria d'agent de policia local i auxiliars:  
a) Tenir la nacionalitat espanyola.  
b) Haver complert divuit anys i no haver complert trenta-sis anys.  
  
c) Estar en possessió de les titulacions acadèmiques exigibles corresponents als grups de classificació dels funcionaris.  
d) No patir cap malaltia o defecte físic que impedesca l'acompliment de les funcions d'acord amb els quadres d'exclusions mèdiques que s'establesquen reglamentàriament.  
e) No haver estat separat del servei de qualsevol de les administracions públiques, en virtut d'expedient disciplinari, ni trobar-se inhabilitat per a l'exercici de la funció pública.  
f) No tenir antecedents penals per delictes dolosos o tenir-los cancel·lats.  
g) Tenir l'alçada mínima que es determine reglamentàriament.  
h) Qualssevol altres requisits específics d'accés relacionats amb les funcions i les tasques a exercir, que es determinen reglamentàriament.  
  
2. Tots els requisits establerts en el punt anterior hauran de ser reunits pels aspirants el dia en què finalitze el termini per a la presentació d'instàncies de la convocatòria corresponent.  
Aquesta nova articulació de la llei, fruit de les demandes fetes per milers d'opositors en quan al requisit de la limitació de l'edat per a poder accedir als cossos de la policia local valencians, no va donar una resposta adequada al que realment se sol·licitava, que era eliminar aquest requisit discriminador i limitador i adaptar la llei al requisit general que estableix l'article 56, apartat c, de la Llei 7/2007, de 12 d'abril, de l'Estatut Bàsic del Treballador Públic.  
A més, aquesta limitació, que continua vigent en la Llei 6/1999, de policies locals i de coordinació de les policies locals de la Comunitat Valenciana, vulnera clarament el dret a accedir en condicions d'igualtat a les funcions públiques d'acord amb la Directiva 2000/78/CE, del Consell, de 27 de novembre de 2000, sobre la qual la Sentència del Tribunal de Justícia de la Unió Europea, Sala 2.ª, de 13 de novembre de 2014, amb l'assumpte C-416/2013, ja ha declarat que: la Directiva 2000/78/CE, del Consell, de 27 de novembre de 2000, relativa a l'establiment d'un marc general per a la igualtat de tracte en el treball i l'ocupació, ha d'interpretar-se en el sentit que s'oposa a una normativa nacional, com a la que fem referència, que fixa una edat màxima per a poder accedir a un lloc d'agent de la policia local.  
  
Per tant, l'article 33 bis, apartat b, de la Llei 6/1999 és contrari a la directiva de la Unió Europea 2000/78, atès que exigeix com a requisit per a accedir als llocs d'agent de les policies locals de la Comunitat Valenciana el fet de no haver complert l'edat de 36 anys. Un fet limitador i clarament excloent.  
  
És tant així que el Síndic de Greuges mateix de la Comunitat Valenciana, davant la Queixa formulada 54447459, en referència a aquest mateix assumpte de la limitació de l'edat per a accedir a la policia local, ha recomanat l'eliminació del límit d'edat per a poder accedir als cossos de policies locals de la Comunitat Valenciana.  
És per això que es proposa la modificació de la Llei 6/1999, de 19 d'abril, de policies locals i coordinació de les policies locals de la Comunitat Valenciana:  
  
Article u  
Es suprimeix en l'article 33 (bases de les convocatòries) de la Llei 6/1999, de 19 d'abril, de Policies Locals i Coordinació de les Policies Locals de la Comunitat Valenciana, el segon paràgraf en vigència des del 10 d'abril de 2015, que diu:  
«2. De conformitat amb el que hi ha disposat en l'article 20.2 de la Llei 8/2006, de 24 d'abril, de tropa i marineria (BOE número 98, de 25 del mateix mes) les convocatòries d'ingrés en l'escala bàsica, categoria d'agent, podran preveure quan així ho estime l'ajuntament un contingent de reserva de places per a accés restringit de militars professionals de tropa i marineria amb més de cinc anys de serveis que complesquen els restants requisits establerts per a l'ingrés en aquests cossos. Les places no cobertes acreixeran, si escau, les de torn lliure.»  
  
Article dos  
Es modifica l'article 33 bis, apartat b de la Llei 6/1999, de 19 d'abril, de Policies Locals i Coordinació de les Policies Locals de la Comunitat Valenciana, introduït per la Llei 9/2011, de mesures fiscals, de gestió administrativa i financera i organització de la Generalitat, el qual fa referència als requisits dels aspirants a la categoria d'agents de l'escala bàsica de policia local i auxiliars de policia local, que queda redactat de la manera següent:  
  
Article 33 bis  
Dels requisits dels aspirants a la categoria d'agents de l'escala bàsica de policia local i auxiliars de policia local  
1. Són requisits de participació en els procediments selectius per a l'ingrés en la categoria d'agent de policia local i auxiliars:  
a) Tenir la nacionalitat espanyola.  
b) Haver complert divuit anys i no excedir, si escau, l'edat màxima de jubilació forçosa.   
c) Estar en possessió de les titulacions acadèmiques exigibles corresponents als grups de classificació dels funcionaris.  
d) No patir cap malaltia o defecte físic que impedesca l'acompliment de les funcions d'acord amb els quadres d'exclusions mèdiques que s'establesquen reglamentàriament.  
e) No haver estat separat del servei de qualsevol de les administracions públiques, en virtut d'expedient disciplinari, ni trobar-se inhabilitat per a l'exercici de la funció pública.  
f) No tenir antecedents penals per delictes dolosos o tenir-los cancel·lats.  
g) Tenir l'alçada mínima que es determine reglamentàriament.  
h) Qualssevol altres requisits específics d'accés relacionats amb les funcions i les tasques a exercir, que es determinen reglamentàriament.  
  
2. Tots els requisits establerts en el punt anterior hauran de ser reunits pels aspirants el dia en què finalitze el termini per a la presentació d'instàncies de la convocatòria corresponent.  
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
  
  
València, 23 de març de 2016  
  
El president de la Generalitat  
Ximo Puig i Ferrer


Còpia Permalink ELI